Beurtkrag: Fase 2 tot verdere kennisgewing(Argieffoto) Fase 2-beurtkrag word Vrydag om 16:00 ingestel en sal tot verdere kennisgewing geld. Eskom het Vrydagmiddag gesê probleme by ses opwekkingseenhede by vyf kragsentrales, ŉ behoefte om noodopwekkingsreserwes te bespaar én ŉ vertraging om eenhede weer aanlyn te bring, het tot die inwerkingstelling van fase 2-beurtkrag gelei. By Duvha, Grootvlei, Hendrina, Majuba en Arnot is eenhede die afgelope 24 uur vir herstelwerk van lyn gehaal. Daar was ook vertragings om twee eenhede by Camden en ŉ eenheid elk by Arnot en Duvha weer aanlyn te bring. Eskom sê dit het tot die kapasiteitsbeperkings bygedra. By Kriel en Matla is eenhede terselfdertyd aanlyn gebring. Weens ŉ tekort aan geld om diesel vir Eskom se oopsiklus-gasturbines te koop, word die kragvoorsiener gedwing om diesel vir net die grootste noodgevalle uit te hou. Tans is 4 423 MW weens beplande instandhoudingswerk nie beskikbaar nie en nog 16 708 MW is weens onbeplande herstelwerk nie beskikbaar nie. Die beplande instandhoudingswerk aan die Koeberg-kernkragsentrale se eenheid een en voortgesette probleme by Kusile veroorsaak verdere druk op opwekkingskapasiteit en verhoog die moontlikheid van beurtkrag oor die volgende ses tot 12 maande. “Eskom doen ŉ beroep op mense om in hierdie tyd geduldig en verdraagsaam te wees.”